Ida Auken (S), 2013-04-11:
Så er det med lige at nå ned på sin plads og finde den næste tale.
Først og fremmest tak til Enhedslisten for at fremsætte beslutningsforslaget om at etablere en bæredygtighedskommission.
Jeg opfatter egentlig forslaget som en opbakning til arbejdet med at sikre et solidt fagligt fundament for den grønne omstilling, som jeg ved at Enhedslisten deler ønsket om sammen med regeringen, og som vi jo langt hen ad vejen laver sammen med Enhedslisten.
Grøn omstilling og bæredygtighed står centralt i regeringsgrundlaget, og i aftalen om finansloven for 2013, som regeringen indgik med Enhedslisten, afsatte vi jo også i størrelsesordenen 1,5 mia. kr. til grønne, bæredygtige initiativer.
Grøn omstilling og bæredygtighed handler om at blive mere ressourceeffektive både i forbrug og i produktion og om at tænke politiske initiativer sammen.
Det er en forudsætning for at kunne reducere det såkaldte økologiske fodaftryk, som forslaget drejer sig meget om.
Ligesom det ikke er bæredygtigt at drive rovdrift på miljø og ressourcer, er det heller ikke bæredygtigt at underminere grundlaget for vækst og velfærd gennem utidssvarende rammevilkår for virksomheder eller ved at undlade at holde hånden under de svageste i samfundet.
Grøn omstilling og bæredygtighed handler nemlig også om at fremtidssikre en robust økonomi, styrke forskningen i og udviklingen af nye løsninger, have et højt uddannelsesniveau og gøre en indsats for særlig udsatte grupper.
Derfor er jeg enig i det, der også fremgår af beslutningsforslaget, nemlig at vi både i forhold til miljø og konkurrenceevne skal bruge vores ressourcer intelligent.
Det bliver også udgangspunktet for den ressourcestrategi for affaldssortering, som vi er på vej med, og som skal sikre, at man bliver bedre til at udnytte de værdier, der ligger i ressourcerne, gennem mere og bedre genanvendelse.
Og det er udgangspunktet for den strategi for affaldsforebyggelse, som vil komme bagefter.
Tilsammen vil de to ressourcestrategier være vigtige elementer i arbejdet med omstillingen til en grøn økonomi.
Den bæredygtige dagsorden er derudover afspejlet i en lang række af de større udspil og initiativer, som regeringen har taget.
Det gælder for Vækstplan DK, som skal være med til at skabe grundlaget for, at vi fortsat kan investere i den offentlige velfærd og i et grønt og bæredygtigt samfund, og det gælder for vores energiaftale, som vi har fået på plads.
Så fremlægger vi også vækstplaner på en række områder, f.eks. en plan for vand-, bio- og miljøløsninger, og sætter fokus på ressourceeffektivitet og sammenhængen til udviklingen af dansk erhvervsliv.
Det er sådan set meget klare eksempler på, at vi også i praksis tænker miljø ind i erhvervspolitikken og økonomi ind i miljøpolitikken.
Jeg går ud fra, at bevæggrunden for forslaget om at nedsætte en kommission er et ønske om, at initiativer til og scenarier for en cirkulær økonomi skal hvile på et solidt fagligt og analytisk vidensgrundlag.
Det kan jeg jo kun være enig i.
De bæredygtighedsinitiativer, vi har taget, bygger derfor på solide analyser og bred inddragelse af viden og eksperter.
Det er netop derfor, når vi taler bæredygtighed, at vi taler om en langt bredere tilgang end det økologiske fodaftryk, at vi taler om en cirkulær økonomi.
Derfor er den bedste ramme om arbejdet med bæredygtighed og grøn økonomi ikke en kommission for alt, hvad der handler om bæredygtighed, for ingen kommission sammensættes på en måde, så den vidensmæssigt kan dække alle hjørner af bæredygtigheden.
Med de rigtig mange tiltag, som regeringen har gjort, har vi til gengæld et godt fundament.
Derudover er der jo masser af skridt at tage fremadrettet, og som det også fremgår af regeringsgrundlaget, vil regeringen fremlægge en ny bæredygtighedsstrategi, som skal være en strategi, der både indeholder mål og indikatorer.
I den sammenhæng bliver der jo også helt sikkert brug for den nyeste viden.
Den kan vi supplere med det, vi ved fra andre lande, fra OECD, fra FN og ikke mindst fra det arbejde om ressourceeffektivitet, som også er et helt centralt punkt i EU.
På miljøområdet er vi nu gået i gang med en opdatering af vores viden om miljøtilstanden i Danmark, og bæredygtighed handler altså om omstilling af hele vores samfund.
Det er på den baggrund, på trods af at vi forstår intentionerne og deler målsætningen langt hen ad vejen, at vi ikke kan støtte beslutningsforslaget om en bæredygtighedskommission.